బాగేశ్వరి ఆలయం, నేపాల్

నేపాల్ లోని అత్యంత ముఖ్యమైన హిందూ దేవాలయాలలో బాగేశ్వరి ఆలయం ఒకటి. ఇది లుంబిని ప్రావిన్స్, నేపాల్‌గంజ్‌ మధ్యలో ఉంది. ఇది బాగేశ్వరి అంటే.. దుర్గాదేవి దేవతకు అంకితం చేయబడింది.  ఈ ఆలయ ప్రాంతంలో మరో ప్రసిద్ధ ఆలయం కూడా ఉంది. అది శివాలయం, ఇక్కడ మీసాలతో శివుడు దర్శనమిస్తాడు. ఇది దేశంలో ఇటువంటి రెండు దేవాలయాలలో ఒకటి.

 పురాణం 
సతీదేవి మరణం తరువాత శివుడు మోసుకెళ్తున్న చోట ఆమె నాలుక పడిందని నమ్ముతారు. ఈ ఆలయ సముదాయంలో మీసాలతో శివుడికి అరుదైన మందిరం కూడా ఉంది.

మరో ప్రసిద్ధ సంఘటనలో, 1926లో (నేపాల్ క్యాలెండర్ 1983) పద్మ కుమారి దేవి సింగ్ (11 సంవత్సరాల) కైలాష్ భవన్, ఘర్బరి తోలే రోడ్ (వార్డ్-2) నేపాల్‌గంజ్‌ లో నివసించేవారు, ఆ రోజు ఆమె చాలా విచారంగా ఉన్నందున బాగేశ్వరి ఆలయంలో ప్రార్థన చేయడానికి వెళ్లారు. ఆలయం ఖాళీగా ఉండి, 'బజెలు' (బ్రాహ్మణులు) కూడా కనిపించలేదు. ఆమె ఆలయంలో తెరిచిన ఒకే తలుపు వద్ద కూర్చుని కళ్ళు మూసుకుని ప్రార్థన చేసింది. ఆమె కళ్ళు తెరిచినప్పుడు, ముందు నిలబడి ఉన్న చాలా పేద పిల్లవాడిని చూసింది. ఆ పిల్లవాడు ఆమె అరచేతిలో చంటి పాపను పెట్టి క్షణంలో మాయమయ్యాడు. అయితే, పద్మ తన చేతిని తెరిచినప్పుడు, అక్కడ ఏమీ లేదు, బిడ్డ అదృశ్యమైంది. బాగేశ్వరి దేవి ఆశీర్వాదంతో మరుసటి రోజే పద్మ కుమారి దేవి తండ్రి ఠాకూర్ ఆనంద స్వరూప్ సింగ్ ఆమె వివాహానికి ప్రతిపాదనను అందుకున్నాడు, దానిని అతను అంగీకరించాడు. 1930లో ఖాట్మండులోని సింఘా దర్బార్ లో ఆమె మేజర్-జనరల్ మహాబీర్ ఎస్. జె. బి. రాణా ను వివాహం చేసుకుంది. అప్పటి నుండి ఆలయానికి సందర్శకుల సంఖ్య చాలా ఎక్కువగా పెరిగింది.
 ఆలయ సముదాయం 
ఈ ఆలయ ప్రాంగణంలో బుద్ధుడి ఆలయం, గణేశ విగ్రహం, హనుమంతుడి ఆలయంలతో సహా అనేక ఇతర చిన్న దేవాలయాలు ఉన్నాయి. ఆలయ సమీపంలో ఉన్న బాగేశ్వరి చెరువు కూడా ప్రసిద్ధి చెందింది, ముఖ్యంగా మీసాలతో కూడిన శివుడి ఆలయం దాని మధ్యలో ఉంది.

 ఆకర్షణలు 
బాగేశ్వరి ఆలయం ఈ ప్రాంతంలోని పురాతనమైన వాటిలో ఒకటిగా, బాంకే జిల్లాలో పురాతన ఆలయంగా ప్రసిద్ధి చెందింది. ప్రతి సంవత్సరం ఇది దేశవ్యాప్తంగా, అలాగే భారతదేశంలోని సమీప సరిహద్దు నగరాల నుండి పెద్ద సంఖ్యలో భక్తులను ఆకర్షిస్తుంది. ముఖ్యంగా దేశంలోనే అతిపెద్ద పండుగ అయిన దసైన్ పండుగకు పెద్ద సంఖ్యలో భక్తులు వస్తారు. శివరాత్రి, తీజ్, మాఘ శుక్ల పూర్ణిమ వంటి పండుగలలో ఈ ఆలయానికి భారీ సంఖ్యలో భక్తులు వస్తారు. ఈ ఆలయ చిత్రాన్ని నేపాల్ రూపాయి నాణేలు, తపాలా స్టాంపులలో చూడవచ్చు.

 మూలాలు 
వర్గం:నేపాల్